**NOTĂ IFORMATIVĂ**

**la Proiectul Hotărîrii de Guvern**

**,,Cu privire la transmiterea unor bunuri”**

Proiectul Hotărîrii Guvernului ,,Cu privire la transmiterea unor bunuri” prevede transmiterea utilajului de la balanța Universității Tehnice din Moldova din subordinea Ministerului Educației în proprietatea Consiliului Raional Cahul, gestiunea Centrului de Creație al Tineretului din cadrul Liceului Teoretic ,,George Coșbuc”.

 Conform proiectului, se propune a se transmite Consiliului Raional Cahul utilaj tehnic pentru crearea în cadrul Liceului Teoretic ,,George Coșbuc”, din s. Brînza, r-nul Cahul a unui ,,Centru de creație al tineretului” profilat în domeniul producerii și utilizării eficiente a energiilor regenerabile.

 Acest proiect educațional va contribui la dezvoltarea gîndirii creative a liceenilor în general și la dezvoltarea cunoașterii tehnologiilor moderne într-un domeniu de maximă importanță și actualitate precum este conversia energiilor regenerabile. În particular Centrul va contribui la înțelegerea mai profundă de către elevii claselor liceale a temelor din cursul de fizică referitoare la procesele electrofizice și aerodinamice. De asemenea, Centrul va contribui la învățarea, înțelegerea și însușirea practică a proceselor de depozitare și distribuire a energiei convertite prin inermediul sistemelor de conversie a energiilor regenerabile.

 Tehnica este transmisă și pentru crearea în liceu a unui Punct de Sprijin, integrat cu infrastructura terestră de comandă și monitorizare a zborului microsatelitului ,,Republica Moldova”, elaborat de Universitatea Tehnică a Moldovei, deci va avea o destinație triplă și anume:

1. Determinarea coordonatelor satelitului pe orbită la intrarea acestuia în zona de vizibilitate de pe teritoriul Republicii Moldova prin coridorul sudic;
2. Înregistrarea abaterilor traiectoriei satelitului sub acțiunea perturbațiilor cosmice;
3. Observarea corpurilor cerești (planetelor Sistemului Solar, a Lunii și Soarelui, a constelațiilor, fenomenelor cerești, etc.) de către elevii liceelor din lunca Prutului.

 Prin decizia Consiliului Raional Cahul nr. 01/06-III din 29.01.2015, donația utilajului tehnic a fost acceptată.

 Pentru implementarea hotărîrii Guvernului nu sunt necesare mijloace financiare de la bugetul de stat.

  **Ministru**  **Maia SANDU**